Pê I de Ruscia
Pê I o Grande (russo Pëtr Alekseevič Velikij) impiao de Ruscia (Mosca 1672 - Peoburgo 1725).
Figgio do zar Alescio Michajlovič e da so segonda moggê Natalia Kirillovna Naryškiña, o regnò da-o 1682 insemme a-o fræ Ivan, debole e mangragnao, sotto a rezença da zariña Sofia. Missa da parte quest'urtima (1689), pe âtri dex'anni o Peo o lasciò a direçion da politica moscovita a-i boiæ da famiggia Naryškin.
A so pascion pe i eserciççi militæ, e costruçioin navæ e a navegaçion, l'immensa sæ de imprende e a decisa volontæ de fâ progredî a Ruscia segondo o modello de l'Occidente, o sponcion a varcâ (1697), co-o nomme de Peo Michajlov, i confin da patria pe un longo viægio de studdio e de aggiornamento. Da-i cantê d'Olanda o passò in Inghiltæra, dove o seguì un corso de costruçion navâ; o se recò quindi in Pruscia, in Boemmia e a Vienna.
O l'ea a proeuvo a andâ a Veneçia quande una rivotta di strel′cy o reciammò precipitosamente a Mosca, dove de çentanæa d'apiccaxoin (sett.-ott. 1698) segnon o prinçippio do so duo regimme aotocratico.
O sforço espanscivo, in sce-o Baltico e in sce-o Mâ Neigro e verso i Balchen, e l'œuvia riformatrixe do Peo costituiscian i aspetti conzonti de un unico sforço, diretto a mette a Ruscia in condiçion de reze a un confronto armao co-e potençe de l'Occidente, quelle ciu progredie ascì. Piggiâ Azov (1696), o possesso da quæ o fu confermao co-a paxe de Costantinopoli (1700), Peo, seguindo quella politica "pendolâ" ch'e divegniâ una costante inta stoia russa, o se voze' a-o Baltico, e (1700-09) o l'ariescì a batte a Sveçia, occupando a Livonia, l'Estonia e quindi e prinçipæ çittæ da Carelia. Doppo o se giò contro a Turchia e, attuando pe a primma votta inta stoia russa un collegamento co-i crestien ortodosci di Balchen, o mostrò de voeighe contende l'ereditæ bizantiña. A guæra do Prut a finì inte un desastro e co-a paxe omonima (1711) o Peo o perse Azov e o s'impegnò a restituî l'indipendença a-i Cosacchi.
Alliao co-a Danimarca, a Polonia, a Sassonia, a Pruscia e l'Hannover, o continuò a guæra contro a Sveçia, cegandola (1721) a-a paxe de Nystad, e ótegnindo o riconoscimento di possesci balteghi za conquistæ. Contemporaniamente (1723), doppo una guæra contro a Perscia, o l'occupava e rive occidentæ do Mâ Caspio.
Questo complesso sforço, ch'o conduxeiva a Ruscia a arvíse ampiamente in sce-o Baltico, e in parte in sce-o Mâ Neigro, inandiando i collegamenti co-i Slavi e i ortodosci di Balchen, o rappresenta o prinçippio da succesciva tradiçionâ politica russa. Questo pœu êse consciderao, e tâ o l'ea in parte a-i œuggi de Peo, comme o primmo banco de prœuva de radicæ riforme co-e quæ l'imperatô o vosse dâ a-o paise un aspeto moderno, occidentâ, rompindo con de tradiçioin e di abitudine vege de secoli. E so primme cue fun pe l'esercito, che Peo o portò, con regolâ reclutamento, a 126 rezimenti de varie arme, creando da pœu una flotta ch'a-a so morte a contava, a parte i barchi minoî, 48 nave de linia.
Questo enorme sforço de organizzaçion militâ o fu acompagnao, pe de exigençe de finançiamento ascì, da una completa riforma amministrativa, centrâ e locâ, distribuindo i fonçionai (valutæ pe o so meito e no pe a so nobiltæ) insce 14 graddi.
Abolio o patriarcao (1721), o feççe dipende a gexa da-o Santo Scinodo, emanaçion diretta do sovran.
O l'organizzò di offixiñe e fabbriche, specialmente de arme e tescile, e sorvetutto de scœue d'ogni genere, a-e quæ o ciammò i zoeni de tutti i ceti, inviæ a istruise a l'estero pe êse doppo assunti a serviçio do stæto; o l'inandiò a pubbricaçion da primma gazzetta russa, Vedomosti (Mosca, da pœu Peoburgo, 1703-27), da lê curâ personalmente.
Risurtao de questo spesso caotico susseguise de riforme, compie servindose de metodi aotocratichi e militareschi, fu a formaçion de una classe intellettuâ e dirizente pe i bezœugni e i exigençe de un stæto mercantilista.
Into complesso l'œuvia de Peo a l'è stæta pe a Ruscia un sforço gigantesco pe mettise a-o pâo de un Occidente consciderao, inta sostança, comme un nemigo da-o quæ difendise.
O Peo o moì sença avei indicao un successô; so figgio Alescio (avuo da-a primma moggê Eudocia Lopuchina) o l'ea morto into 1718, foscia pe e tortue subie durante un processo intentaoghe da-o poæ, ch'o l'aveiva costreito a renonçiâ a-i so diritti a-o trono: a caosa de l'educaçion riçevua e do so spiito tradiçionalista, Alescio o l'apparse a-o poæ (ch'o l'aveiva inutilmente tentao de trâlo da-a so parte) quæxi l'incarnaçion do vegio mondo russo da lê combattúo.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn